थ्रीस्टारलाई उपाधि
माइभ्याली गोल्डकप चौथौ संस्करण उपाधि थ्रीस्टार क्लबले जितेको छ । परिचित प्रतिद्वन्दी मनाङ मस्र्याङदीसँग भएको संघर्षपूर्ण खेलमा थ्रीस्टारले बाजी मारेको हो । सिजनको पहिलो उपाधि जित्ने क्रममा थ्रीस्टारका लागि सुनिल बल नायक बने ।
इलाम — माइभ्याली गोल्डकप चौथौ संस्करण उपाधि थ्रीस्टार क्लबले जितेको छ । परिचित प्रतिद्वन्दी मनाङ मस्र्याङदीसँग भएको संघर्षपूर्ण खेलमा थ्रीस्टारले बाजी मारेको हो । सिजनको पहिलो उपाधि जित्ने क्रममा थ्रीस्टारका लागि सुनिल बल नायक बने ।निर्धारित समयमा गोल नभएपछि थपिएको चौथो मिनेटमा सुनिलले गोल निकाले । विमल घर्तीको पासमा पेनाल्टी क्षेत्र भन्दा केहि बाहिरबाट सुनिलले दर्शनीय गोल निकालेका हुन् । निर्धारित समयमा गोलरहित बराबरीमा खेल टुङ्गिएपछि अतिरिक्त समयतर्फ धकेलिएको थियो । जितसँगै थ्रीस्टारले ५ लाख रुपैयाँ र ट्रफि पायो । मनाङले भने ३ लाख रुपैयाँमा चित्त बुझायो । फाइनलको ‘म्यान अफ दी म्याच’ उपविजेता मनाङ मस्र्याङ्दीका हेमन गुरुङ घोषित हुँदै नगद १० हजार र चाँदीको मेडल प्राप्त गरे ।प्रतियोगिताको उत्कृष्ठ खेलाडी मनाङका विराज महर्जन घोषित भए । उनले १५० सिसीको यमाहाको स्कूटर प्राप्त गरे । प्रतियोगिताको सर्वाधिक गोलकर्ता आयोजक माईभ्यालीका मनिष थापा, नेपाल पुलिसका रेजिन सुब्बा तथा सशस्त्र प्रहरीको एपिएफका युवराज खड्का र नविन लामा घोषित भए । खेल अवधिभर २/२ गोल गरेका उनीहरुले जनही ७ हजार रुपैयाँ प्राप्त गरे । प्रतियोगिताको उत्कृष्ठ गोलरक्षक विजेता थ्रीस्टार क्लबका एलन न्यौपाने घोषित भए । उनले नगद १५ हजार रुपैयाँ प्राप्त गरे । उत्कृष्ठ डिफेन्डर विजेता थ्रीस्टारका पिटर, उत्कृष्ठ मिडफिल्डर थ्रीस्टारकै सुनिल बल, उत्कृष्ठ फर्वड थ्रीस्टारकै अफ्रिकन मूलका खेलाडी मार्टिन र उत्कृष्ठ प्रशिक्षक थ्रीस्टारकै मेघराज केसी घोषित भए । उनीहरुले जनही नगद १५ हजार प्राप्त गरे । त्यसैगरी उदयीमान खेलाडी आयोजक माईभ्यालीका दर्शन गुरुङ घोषित भए । उनले नगद २० हजार प्राप्त गरे । मनाङले त्रिभुवन आर्मीको चुनौती पन्छाउदै फाइनल यात्रा तय गरेको हो । थ्रीस्टार एपीएफलाई पराजित गर्दै उपाधि नजिक आएको हो । क्वाटर फाइनलमा मनाङले आयोजक माइभ्याली फुटबल क्लबलाई रोकेको थियो भने थ्रीस्टारले नेपाल पुलिस क्लबको चुनौती पन्छाएको थियो । राष्ट्रिय टिमका उत्कृष्ट खेलाडी र अफ्रिकन मूलका खेलाडीसहित मैदानमा उत्रिएका दुवै टिमले जितका लागि कडा संघर्ष गरे । विराज महर्जनको कप्तानीमा निस्केको मनाङसँग राष्ट्रिय टोलीका ७ सदस्य थिए । निराजन खड्काको कप्तानी रहेको थीस्टारमा ५ जना राष्ट्रिय टोलीका खेलाडीले खेले । अघिल्लो सिजनका भिडन्तमा थ्रीस्टारसँग भोगेको पराजयको घाउ मेटाउने मनाङको सपना अधुरो रह्यो । त्यो सिजनमा भएका ५ प्रतिष्पर्धा मध्ये अधिकांश खेल गुमाएको थियो । नेपालका सफल प्रशिक्षकमध्ये दरिएका थ्रीस्टारका मेघराज केसीले माइभ्यालीको पहिलो संस्करणमा आर्मीको प्रशिक्षक भएर उपाधि दिलाएका थिए । माइभ्यालीको पहिलो संस्करणमा थ्रीस्टारलाई पराजित गर्दै आर्मी च्याम्यिन भएको थियो । दोस्रो र तेस्रो संस्करण झापा ११ ले उपाधि चुमेको थियो । गत ६ वैशाखबाट सुरु भएको प्रतियोगितामा तीन विदेशी सहित १२ टिमको सहभागिता थियो । 